Star Trek

Star Trek es un interprisa de intertenimento de science-fiction statounitese create per Gene Roddenberry. Le corde de Star Trek es le sex series televisive: Star Trek: The Original Series ("Le serie original", originalmente tele-diffundite 1966-1969 e appellate simplemente Star Trek); Star Trek: The Animated Series ("Le serie animate", alsi originalmente appellate Star Trek), que era originalmente diffundate 1973-1974 con le mesme actores como in le serie original; Star Trek: The Next Generation ("Le generation sequente"), diffundite 1987-1994; Star Trek: Deep Space Nine ("Spatio profunde nove," le nomine del station spatial que es le loco primari del action), 1993-1999; Star Trek: Voyager ("Viagiator," le nomine del nave spatial que es le loco primari), 1995-2001; e Star Trek: Enterprise ("Interprisa", alsi le nomine del nave-stellar que es le loco primari), 2001-2005.

Le franchitia de Star Trek anque include dece-tres filmes, un dozena de jocos computatorial, centos de novellas, un parco thematic in Las Vegas (inter 1998-2008) e al minus duo exhibitiones viagiante con accessorios. Comenciante con le series televisive original e continuante con le subsequente series e filmes, Star Trek ha devenite un phenomeno de culto e ha generate multe referentias in le cultura popular.

Le serie original sequeva le aventuras interstellar de Capitano James T. Kirk, su prime officiero Mr. Spock, e le resto del equipage del nave spatial Enterprise. Le mission esseva a cercar nove vita e nove civilisationes in nostre galaxia. Le Enterprise pertine a Starfleet (Le flotta stellar) del "United Federation of Planets". Le epocha es le seculo 23. Le serie debutava in 1966, e tres saisones esseva transmittite per le station televisive NBC. Un film pilota, "The Cage" (Le cavia) esseva producite ante le serie, con un equipage partialmente differente, sed isto esseva refusate per NBC. Tamen illo nunc es includite in publicationes DVD del serie original.

Iste aventuras esseva continuate per le breve apparente Star Trek: The Animated Series e sex filmes. Finalmente quatro serie ulterior esseva producite, basate sur le mesme universo sed sequente differente figuras: Star Trek: The Next Generation, sequente le equipage de un nove nave spatial nominate Enterprise eveniente un seculo post le prime serie; Star Trek: Deep Space Nine e Star Trek: Voyager, eveniente contemporanee con The Next Generation; e Star Trek: Enterprise, eveniente ante le serie original, in le tempore initial de viages interstellar. 

Quatro filmes in plus esseva producite sequente le equipage de The Next Generation. Tres filmes plus recente, comenciate con un film de 2009, nominate solmente "Star Trek", con completemente nove actores, narra le historia del comenciamento del missiones del Enterprise original, sed al mesme tempore creante un alternative linea de tempore.

Le serie original Star Trek esseva primarimente producite per Desilu Productions. Quando Desilu fusionava con Paramount Pictures, iste studio assumeva le proprietate total del franchitia de Star Trek. CBS prendeva proprietate de Star Trek in 2006, ben que certe aspectos (como distribution del filmes e DVDs) ancora es possedite per Paramount.

Categoria:Star Trek